
Z A P I S N I K

8. sjednice Vijeća Mjesnog odbora  Knežija, održane 25.siječnja 2022. u prostorijama Mjesnog odbora Knežija, Albaharijeva ulica 2, s početkom u 19.06  sati

NAZOČNI ČLANOVI VIJEĆA:
Toma Bošnjak, Jelena Holy, Valentina Knežević, Jan Mickovski, Davor Nikolić, Snježana Prpić Rudić, Tomislav Stančić, Zrinka Vrbanus Bajdak, Marija Vulić 
NENAZOČNI ČLANOVI VIJEĆA: nema

Ostali: Mario Krajinović, Matej Krajinović predstavnici trgovačkog društva PROSCO d.o.o.

Predsjedava: Marija Vulić, predsjednica Vijeća.
Zapisnik vodi: Valentina Knežević, potpredsjednica Vijeća.

	Predsjednica konstatira da je nazočno 9 od ukupno 9 članova Vijeća, što znači da Vijeće može pravovaljano odlučivati, te otvara 8. sjednicu Vijeća Mjesnog odbora.

	 Vijeće jednoglasno prihvaća tekst Zapisnika 7. sjednice Vijeća Mjesnog odbora Knežija, održane 21.12.2021., bez izmjena.

	Na prijedlog predsjednice Vijeće jednoglasno  utvrđuje

DNEVNI RED
1. Prezentacija projekta trgovačkog društva PROSCO d.o.o.
2. Prijedlog Programa rada Vijeća Mjesnog odbora Knežija za 2022.
3. Prijedlog Izvješća o radu Vijeća Mjesnog odbora Knežija za 2021.
4. Raspolaganje zemljištem :
a. k.č.br. 4671/1 i 4678 k.o. Grad Zagreb
b. k.č.br. 4901/38, 5308/12 i 5320/3 sve k.o. Trešnjevka
5. Oštećenja na biciklističkoj stazi na Zagrebačkoj aveniji jugoistočni odvojak od Selske ceste po zahtjevu      D.O.
6. Postava klamerica na zelenu površinu jugoistočno od k.br. 9 u ulici Knežija 
7. prema zahtjevu J.L.
8. Uređivanje pristupa iz Horvaćanske ceste na Savsku cestu po zahtjevu S. V.
9. Zahtjev za povremeno korištenje prostora udruge ALPHA ARMY AIRSOFT TIM
10. Imovinski status čestica u Zadarskoj i Kninskoj k.č.br. 5670, 5671, 5672 i 5673 sve   
k.o.Trešnjevka po zahtjevu potpredsjednice Vijeća Valentine Knežević
11. Luna park „BERTO“ na križanju Selske ceste i Zadarske ulice-davanje mišljenja
12. 11. Pitanja, prijedlozi i obavijesti

Ad.1. .  Prezentacija projekta trgovačkog društva PROSCO d.o.o.

Predstavnici trgovačkog društva PROSCO predstavili su projekt izgradnje stambenog objekta na adresi Kalinovica 2, Zagreb.

Ad 2 Prijedlog Programa rada Vijeća Mjesnog odbora Knežija za 2022.
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća
Nakon rasprave Vijeće jednoglasno donosi:


PROGRAM RADA VIJEĆA MJESNOG 
ODBORA KNEŽIJA ZA 2022
I. POLAZNE OSNOVE
	Djelovanje Vijeća Mjesnog odbora Knežija (u nastavku: Vijeće) polazi od sagledavanja stanja, potreba i problema Mjesnog odbora:
1. stanja komunalne infrastrukture, kvalitete komunalnog standarda, potrebe uređenja naselja, kvalitete stanovanja
2. potrebe sanacije starih cesta i izgradnje novih;
3. uređivanja postojećih parkova i zelenih površina;
4. modernizacije dječjih igrališta s novom opremom;
5. izgradnje prostora za društvene potrebe;
6. predlaganja i praćenja mjera i akcija za zaštitu i unapređivanje okoliša, te učinkovitiji rad komunalnih službi;
7. stanja sigurnosti i zaštite osoba, imovine i dobara te nastavak mjera i aktivnosti projekta „Policajac u zajednici“;
8. sveobuhvatne i temeljite analize ukupnog stanja i strukture stanovništva na području Mjesnog odbora, kao osnove za osmišljavanje djelovanja Vijeća u pitanjima iz njihove nadležnosti;
9. zaštite djece, mladeži, starijih osoba, osoba s posebnim potrebama;
10. potrebe za zadovoljavanjem zdravstvenih, socijalnih, obrazovnih, kulturnih, sportskih i rekreacijskih potreba građana;
11. osmišljavanja koncepta razvoja Mjesnog odbora temeljenom na obilježjima, strukturi i potrebama stanovništva Mjesnog odbora.
Vijeće će također djelovanje u tekućoj godini usmjeriti i na daljnje stvaranje neophodnih normativno – organizacijskih i drugih uvjeta za kvalitetno funkcioniranje Mjesnog odbora.

II. GLAVNI CILJEVI
	Sukladno svojim ovlastima, definiranim Zakonom o Gradu Zagrebu, Statutu Grada Zagreba i Poslovnikom Vijeća Mjesnog odbora, Vijeće u 2022. godini želi ostvariti sljedeće ciljeve:
1. nakon analize i utvrđivanja postojećeg stanja u objektu mjesne samouprave, te zaključcima za njegovo korištenje, sukladno istinskom zajedničkom interesu građana, političkih stranaka, udruga hrvatskih branitelja, udruga koje okupljaju zdravstveno ili socijalno hendikepirane osobe, te udruga djece, mladih i starijih osoba aktivnosti usmjeriti na zadovoljavanje sveukupnih potreba građana;
2. osigurati sustavno prikupljanje i obradu te primjerenu dostupnost javnosti svih bitnih podataka o području Mjesnog odbora kao nužne pretpostavke za ostvarivanje osmišljenog utjecaja građana i njihovih predstavničkih tijela na razvoj Mjesnog odbora (posebice u pogledu komunalne opremljenosti i uređenja naselja, održavanja komunalnog reda i zaštite okoliša, djelovanja javnih službi itd.);
3. omogućiti članovima Vijeća, kao i drugim zainteresiranim građanima, pravodobnu i potpunu informiranost o odlučivanju gradskih upravnih tijela Grada Zagreba o pitanjima od interesa za Mjesni odbor, a radi ostvarivanja primjerenog utjecaja na odluke (davanje mišljenja, te podnošenje inicijativa i prijedloga);
4. nastavak inicijative za dogradnju centralnog objekta Dječjeg vrtića Matije Gupca;
5. nastavak inicijative za izgradnju zamjenskog objekta Osnovne škole Horvati.

III. ZADACI I ROKOVI
	Radi postizanja ovih Programom utvrđenih ciljeva, Vijeće će na svojim radnim sjednicama tijekom 2022. godine raspraviti i donijeti odgovarajuće akte, naročito o sljedećim pitanjima:
1. izmjene i dopune Pravila Mjesnog odbora i Poslovnika o radu Vijeća sukladno izmjenama Statuta Grada Zagreba;
2. Financijski plan Mjesnog odbora za 2022. i Godišnji izvještaj o izvršenju Financijskog plana za 2021.;
3.  raspolaganje imovinom Mjesnog odbora;
4. Plan malih komunalnih akcija Mjesnog odbora koji je sastavni dio plana komunalnih aktivnosti Gradske četvrti – rok veljača 2022.;
5.  Izvješće o radu za 2021. i Program rada za 2022.;
6. može donijeti plan potreba za aktivnostima, programima i projektima unapređenja kvalitete života građana koji su od interesa za pojedini dio Mjesnog odbora ili za cijeli Mjesni odbor i utvrditi prioritete u njegovoj realizaciji;
	Vijeće će, osim navedenog, tijekom 2022. godine provoditi sljedeće aktivnosti:
1.sudjelovati u provođenju civilne zaštite na svom području;
2. provoditi programe čišćenja i uređenja okoliša i pri tome surađivati s organiziranim i neformalnim oblicima udruženja građana; 
3. surađivati s drugim mjesnim odborima na području Gradske četvrti Trešnjevka-jug, osobito sa susjednim mjesnim odborima; 
	4. surađivati s udrugama građana, kulturnim, zdravstvenim, humanitarnim, sportskim i drugim organizacijama na svom području u pitanjima od interesa za građane s područja Mjesnog odbora;
5. predlagati Vijeću Gradske četvrti plan potreba za aktivnostima, programima i projektima unapređenja kvalitete života građana koji su od interesa za cijelu Gradsku četvrt i prioritete u njihovoj realizaciji; 
6. predlagati preko Vijeća Gradske četvrti mjere i akcije za zaštitu i unapređivanje okoliša te za poboljšanje uvjeta života na svom području i pratiti njihovo provođenje;
7. predlagati preko Vijeća Gradske četvrti mjere nakon razmatranja stanja sigurnosti i zaštite osoba, imovine i dobara na svome području i pratiti njihovo provođenje;
8. predlagati preko Vijeća Gradske četvrti mjere za učinkovitiji rad komunalnih službi;
9. predlagati komunalne aktivnosti Gradske četvrti;
10. informirati o planovima Vijeća Gradske četvrti;
11. analizirati stanje objekata mjesne samouprave na području Mjesnog odbora;
12. donositi zaključke o načinu angažiranja članova Vijeća u praćenju stanja u pojedinim dijelovima Mjesnih odbora (zaduženjima, dežurstvima u prostoru mjesne samouprave, praćenja problema u komunalnoj infrastrukturi).
IV. TEKUĆA PITANJA
Vijeće će, osim navedenog, tijekom 2022. godine obavljati i druge poslove utvrđene zakonom, gradskim odlukama i drugim propisima.
Ad 3. Prijedlog Izvješća o radu Vijeća Mjesnog odbora Knežija za 2021. 
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće jednoglasno donosi:

[bookmark: _heading=h.gjdgxs]IZVJEŠĆE O RADU 
VIJEĆA MJESNOG ODBORA KNEŽIJA U 2021. GODINI

1.	UVODNE NAPOMENE
Ukupni rad i djelovanje, kao i zadaće, prava i ovlasti Vijeća Mjesnog odbora Knežija normativno se zasnivaju na aktima u kojima se njegov djelokrug i aktivnosti precizno usmjeravaju i određuju propisanim odredbama. To su: Statut Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21-pročišćeni tekst), Pravila Mjesnog odbora Knežija i Poslovnik o radu Vijeća Mjesnog odbora Knežija.
Programsko-plansko usmjerenje rada Vijeća definirano je usvajanjem nekih temeljnih dokumenata, odnosno pridržavanjem drugih ranije usvojenih, kao i onih koji predstavljaju pravno uporište za rad, a koji su, shodno tome, u svojoj ukupnosti bili programi vodilje za djelovanje Vijeća kroz 2021. godinu – Poslovnik Vijeća, Statut Grada Zagreba itd., a na temelju kojih su sjednice bile planirane, pripremane, sazivane i vođene.
2.	SASTAV VIJEĆA
U 2021. provedeni su izbori za gradske četvrti i mjesne odbore. Vijeće Mjesnog odbora Knežija konstituirano je 25. lipnja 2021. u sljedećem sazivu: Toma Bošnjak (HDZ), Jelena Holy (ORAH), Valentina Knežević (ZJN), Jan Mickovski (ZJN), Davor Nikolić (SDP), Snježana Prpić Rudić (ZJN), Tomislav Stančić (ZJN), Zrinka Vrbanus Bajdak (DP), Marija Vulić (ZJN).
          Za predsjednicu Vijeća Mjesnog odbora Knežija izabrana je Marija Vulić, a za potpredsjednicu Valentina Knežević.
            	Na konstituirajućoj sjednici članica Vijeća Marina Ivandić (ZJN) prihvatila je dužnost članice Vijeća Gradske četvrti Trešnjevka-jug, a zamijenila ju je Valentina Knežević (ZJN), članica Vijeća Larisa Petrić (ZJN) prihvatila je dužnost članice Vijeća Gradske četvrti Trešnjevka – jug a zamijenila ju je Snježana Prpić Rudić (ZJN), član Vijeća Nikola Tomašegović (ZJN) prihvatio je dužnost člana Vijeća Gradske četvrti Trešnjevka – jug, a zamijenio ga je Tomislav Stančić (ZJN).
U starom sazivu Vijeća u 2021. bili su: Toma Bošnjak (HDZ), Vesna Devčić (BM 365), Jasna Glavaš (HNS), Sadik Hajdarević (SDP), Slavica Hren (MB 365), Ljerka Stanko (HDZ), Anđelka Meštrović (NLSŠ), Larisa Petrić (NL) i Mario Tomas (KLGB MO Knežija).
Za predsjednika Vijeća Mjesnog odbora Knežija izabran je Mario Tomas, a za potpredsjednicu Anđelka Meštrović.
3.	O RADU VIJEĆA
Predsjednik/ca Vijeća
Predsjednik/ca Vijeća vršio/la je svoje dužnosti temeljem odredbi Pravila Mjesnog odbora Knežija (članci 20. i 22.). Osim toga obavljao/la je i cijeli niz drugih aktivnosti vezanih uz poslove i zadaće funkcije koju obnaša. Poklanjao/la je izuzetno veliku pažnju komunikaciji s građanima s kojima je, zajedno s ostalim članovima Vijeća, obavljao/la razgovore po potrebi, prvenstveno u za to određenim terminima dežurstava Vijeća Mjesnog odbora, nastojeći im pomoći u rješavanju mnogobrojnih pitanja, posebno onih komunalne prirode.
Glavni činitelj upućenosti i uvida u aktualnu problematiku Četvrti, a s time i promptnog reagiranja na akutne probleme koji su zahtijevali ekspeditivno rješavanje bili su česti obilasci terena, u svako vrijeme. 
	Tijesno je surađivao/la s predsjednikom/com Vijeća Gradske četvrti, osobito na redovnim sastancima koordinacije predsjednika/ce Vijeća Gradske četvrti s predsjednicima vijeća mjesnih odbora.
b)  Potpredsjednica Vijeća
Potpredsjednica Vijeća sukladno odredbama članka 21. Pravila Mjesnog odbora Knežija, njezinim dužnostima, pomagala je predsjedniku/ci u njegovom/zinom radu. 
c)  Članovi Vijeća
Članovi Vijeća svoje pravo i dužnosti, određene člankom 13. Pravila Mjesnog odbora Knežija, ostvarivali su sudjelujući u radu sjednica Vijeća, ali i u suradnji sa stanovnicima MO-a. Njihovo se djelovanje očitovalo prvenstveno kroz sudjelovanje u raspravama te iznošenje prijedloga, pitanja i zahtjeva. Članovi Vijeća u tom su pogledu iskazali visoku spremnost za aktivno angažiranje, pri čemu je vidljiv porast angažmana u novom sazivu. Povrh toga, sudjelovali su u redovitim dežurstvima članova vijeća organiziranih radi ostvarivanja neposrednih kontakata i razmjene informacija s građanima, a sve u cilju što kvalitetnijeg i promptnijeg rješavanja najvažnijih problema svakodnevnog života građana, osobito onih komunalne prirode. Osim toga, članovi Vijeća primali su građane u terminima određenim za njihovo dežurstvo, te prema potrebi obilazili teren u skladu sa zahtjevima građana i Vijeća Gradske četvrti.

3.1. SADRŽAJ I UČINCI RADA VIJEĆA
Što se tiče strukture akata Vijeća prema predlagateljima (inicijatorima) uglavnom su to bili predsjednik/ca Vijeća i Vijeće Gradske četvrti.
U ukupnom radu Vijeća poseban osvrt svakako zavređuje planiranje i realizacija Plana malih komunalnih akcija Mjesnog odbora kao i Plana komunalnih aktivnosti kojeg donosi Vijeće Gradske četvrti, kao najvažnijeg instrumenta kojim Vijeće Mjesnog odbora, u prethodnoj pripremi tog Plana, može izravno utjecati na zadovoljavanje različitih konkretnih potreba u pojedinim dijelovima Mjesnog odbora. 
	Sukladno Zaključku o prostorima mjesne samouprave (Službeni glasnik Grada Zagreba 8/17, 1/18, 3/19, 13/19, 14/19, 18/19, 22/19, 11/20 i 28/21) Vijeće je odlučivalo o povremenom korištenju prostora mjesne samouprave u Albaharijevoj ulici 2 dok je odluke o jednokratnom korištenju prostora donosila predsjednik/ca Vijeća temeljem ovlasti Vijeća.
4.  ZAKLJUČNE OCJENE
Vijeće Mjesnog odbora Knežija potvrdilo se kao mjesto artikulacije zajedničkih potreba i interesa stanovnika svoga područja. Učestalo obraćanje Vijeću građana, udruga i drugih subjekata s njihovim zahtjevima, prijedlozima, upitima i inicijativama ponajbolje svjedoči da je Vijeće prihvaćeno kao promicatelj demokratske rasprave i odlučivanja o zajedničkim prioritetima stanovnika Mjesnog odbora.
Vijeće međutim nije potpuno zadovoljno brzinom i kvalitetom rješavanja pojedinih problema na području Mjesnog odbora, što ovisi o spremnosti gradskih upravnih tijela i drugih institucija na uvažavanje njegovih inicijativa, prijedloga i zahtjeva, i s tim u vezi očekuje se napredak u sljedećem razdoblju. To otvara velike mogućnosti za daljnje unapređivanje rada Vijeća u idućim godinama, a time i za sve izravnije i učinkovitije sudjelovanje svih zainteresiranih građana u upravljanju Mjesnim odborom, Gradskom četvrti Trešnjevka -jug i Gradom Zagrebom.

Ad 4.  Raspolaganje zemljištem :
         a) k.č.br. 4671/1 i 4678 k.o. Grad Zagreb
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće sa 6 glasova ZA i 3 PROTIV donosi
Z A K LJ U Č A K
1. Vijeće Mjesnog odbora Knežija raspravljalo je o dopisu Gradskog ureda za upravljanje imovinom Grada vezano za ukidanje statusa javnog dobra i prodaju zemljišta dijela z.k.č.br. 4671/1 i 4678 k.o. Grad Zagreb.
2. Vijeće nije suglasno s predmetnim prijedlogom budući da izgradnja privatnog stambenog objekta nije u skladu s javnim interesom užeg i šireg obuhvata. Stav Vijeća Mjesnog odbora Knežija je da se namjena predviđena Generalnim urbanističkim planom treba realizirati te u tom smislu podržava namjeru gradnje stambenog objekta, ali na parceli koja je u vlasništvu investitora, ali ne i Grada Zagreba.
3. Ovaj zaključak dostavlja se Vijeću Gradske četvrti Trešnjevka – jug.

OBRAZLOŽENJE
Ustupanje čestica i prostora u vlasništvu Grada kako bi se realizirale privatne inicijative gradnje, osim zbog elementarne provedbe urbanističkih planova sukladno njihovoj namjeni, treba podržati ako projekt izgradnje podrazumijeva i korist za četvrt i za javni interes, poput stvaranja novog zelenila, kvalitetnih gradskih vizura, pješačkih i biciklističkih transverzala umjesto ograđivanja parcela te uređenje svima pristupačne okolice (naročito višestambenih zgrada), što se ovim slučajem nije predvidjelo.

b) k.č.br. 4901/38, 5308/12 i 5320/3 sve k.o. Trešnjevka
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće jednoglasno donosi:
Z A K LJ U Č A K
1. Vijeće Mjesnog odbora Knežija raspravljalo je o dopisu Gradskog ureda za upravljanje imovinom Grada vezano za očitovanje o mogućnosti raspolaganja zemljištem k.č.br. 4901/38, 5308/12 i 5320/3 sve k.o. Trešnjevka.
2. Vijeće nije suglasno s davanjem predmetnog zemljišta u vlasništvu Grada na raspolaganje, ni s otuđenjem, niti sa gradnjom na zelenim površinama na području Mjesnog odbora Knežija te traži da se zaštiti zelena površina koja se koristi kao parkovna površina.
3. Vijeće zadržava stav i ostaje pri iznesenom zahtjevu u zaključku Vijeća sa 4. sjednice održane 20. rujna 2021. godine kojim se od Gradskog ureda za strategijsko planiranje i razvoj Grada zatražila izmjena namjene sjeverozapadnog dijela k.č.br. 4901/12 (sada k.č.br. 4901/38 k.o. Trešnjevka) u Generalnom urbanističkom planu grada Zagreba iz „M1-MJEŠOVITA NAMJENA PRETEŽNO STAMBENA „u „Z-ZAŠTIĆENA ZELENA POVRŠINA“ kako bi se zaštitila postojeća zelena površina.
4. Ovaj zaključak dostavlja Vijeću Gradske četvrti Trešnjevka – jug.

Ad.5  Oštećenja na biciklističkoj stazi na Zagrebačkoj aveniji jugoistočni odvojak od Selske ceste po zahtjevu  D.O.
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće jednoglasno donosi: 
Z A K LJ U Č A K
1. Vijeće Mjesnog odbora Knežija raspravljalo je o dopisu D.O. vezano za sanaciju oštećenja na nogostupu (biciklističkoj stazi) na Zagrebačkoj aveniji – jugoistočno od Selske ceste.
2. Vijeće je suglasno sa prijedlogom te predlaže da se zbog velikih oštećenja sredstvima plana komunalnih aktivnosti Gradske četvrti Trešnjevka – jug izvrši sanacija nogostupa južnog priključka Zagrebačkoj aveniji na dijelu od Selske ceste do zgrade Olimp centra prema istoku.
3. Ovaj zaključak dostavlja se Vijeću Gradske četvrti Trešnjevka – jug.
Ad.6. Postava klamerica na zelenu površinu jugoistočno od k.br. 9 u ulici Knežija prema zahtjevu J.L.
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće jednoglasno donosi :
Z A K LJ U Č A K
1. Vijeće Mjesnog odbora Knežija raspravljalo je o dopisu J.L. vezano za postavljanje klamerica na zelenu površinu jugoistočno od k.br. 9 u ulici Knežija.
2. Vijeće je suglasno s prijedlogom te traži da se isto ugovori kroz Plan komunalnih aktivnosti Gradske četvrti Trešnjevka-jug u 2022. kako bi se što prije zaštitila zelena površina.
3. Ovaj zaključak dostavlja se Vijeću Gradske četvrti Trešnjevka – jug.

Ad.7. Uređivanje pristupa iz Horvaćanske ceste na Savsku cestu po zahtjevu S. V.
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće jednoglasno donosi:
Z A K LJ U Č A K
1. Vijeće Mjesnog odbora Knežija raspravljalo je o dopisu S.V. vezano za pristup Hrvaćanskoj cesti iz Savske ceste i obratno.
2. Vijeće je suglasno sa prijedlogom te predlaže da se od Gradskog ureda za obnovu, izgradnju, prostorno uređenje, graditeljstvo, komunalne poslove i promet, Sektora za promet zatraži prijedlog rješenja sa ciljem onemogućavanja parkiranja vozila na kolniku Horvaćanske ceste radi pristupa stepenicama koje vode na nogostup Savske ceste.
3. Ovaj zaključak dostavlja se Vijeću Gradske četvrti Trešnjevka – jug.

Ad.8. Zahtjev za povremeno korištenje prostora udruge ALPHA ARMY AIRSOFT TIM
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće jednoglasno donosi:
Z A K L J U Č A K
1. Udruzi Alpha Army Airsoft Tim, odobrava se povremeno korištenje prostora u objektu Mjesnog odbora Knežija, Albaharijeva ulica 2, u terminu 2. utorak u mjesecu od 20:00 do 21:00 sat (prostorija 7) i teče od 1. veljače 2022. do 15. srpnja 2022. godine.
2. Prostor iz točke 1. ovog zaključka, udruga Alpha Army Airsoft Tim, koristit će bez naknade.
3. Udruga Alpha Army Airsoft Tim, obvezuje se postupati s pažnjom dobrog gospodara u korištenju prostora.
4. O povremenom korištenju prostora iz točke 1. ovog zaključka, Gradski ured za mjesnu samoupravu izdat će odobrenje o korištenju, a u skladu s ovim zaključkom.

Ad.9. Imovinski status čestica u Zadarskoj i Kninskoj k.č.br. 5670, 5671, 5672 i 5673 sve k.o.Trešnjevka po zahtjevu potpredsjednice Vijeća Valentine Knežević
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće jednoglasno donosi:
Z A K LJ U Č A K
1. Vijeće Mjesnog odbora Knežija raspravljalo je o hitnoj provjeri statusa  čestica k.č.br. 5670, 5671, 5672 i 5673 sve k.o. Trešnjevka.
2. Vijeće je suglasno da se od Gradskog ureda za upravljanje imovinom i stanovanje hitno provjeri imovinski status čestica k.č.br. 5670,5671,5672 i 5673 sve k.o. Trešnjevka odnosno da li pripadaju Gradu.
3. Vijeće također traži odgovor nadležnih službi što je potrebno da se ruševni objekt na k.č.br. 5673 k.o. Trešnjevka ukloni kako bi revitalizirali zelenu površinu i povezali je u mrežu postojeće zelene infrastrukture u urbanom području.
4. Ovaj zaključak dostavlja se Vijeću Gradske četvrti Trešnjevka – jug.

Ad.10.Luna park „BERTO“ na križanju Selske ceste i Zadarske ulice-davanje mišljenja
Članovi Vijeća primili su pisani materijal uz poziv.
Predsjednica usmeno informira nazočne o predmetu rasprave i odlučivanja.
U raspravi sudjeluju svi članovi Vijeća.
Nakon rasprave Vijeće jednoglasno donosi:
Z A K LJ U Č A K
1. Vijeće Mjesnog odbora Knežija raspravljalo je o dopisu Gradskog ureda za obnovu, izgradnju, prostorno uređenje, graditeljstvo, komunalne poslove i promet vezano za davanje mišljena o postavljanju luna parka BERTO u Zadarskoj ulici kod križanja sa Selskom cestom.
2. Vijeće je suglasno da se odobri postava luna parka „BERTO“ na predmetnoj lokaciji u traženom vremenskom periodu, uz uvjet da su zadovoljeni svi tehnički uvjeti i ishodovane sve potrebne dozvole za rad.
3. Ovaj zaključak dostavlja se Vijeću Gradske četvrti Trešnjevka – jug.

Ad.11. Pitanja, prijedlozi i obavijesti

	Budući da nitko od članova ne traži riječ, dnevni red je iscrpljen, predsjednica zaključuje sjednicu.

Dovršeno u 20.57 sati.

KLASA: 024-08/22-003/202
URBROJ: 251-13-11-15-22-5
Zagreb, 25. siječnja 2022.

Zapisnik sastavila: 							
Valentina Knežević	

